**Тема:** ”Първо цялостно проучване на гръбначната фауна (Tetrapoda) на територията на Люлин планина”

**Ръководител**: гл. ас. д-р Елица Попова

**Цели на проекта:** Основната цел на проектa бе провеждане на първото комплексно научно изследване на сухоземните гръбначни животни в Люлин планина, което да позволи и адекватно оценяване на консервационната стойност на планината по отношение на изследваните групи.

**Изследователски задачи:**

1. Създаване на планировка за провеждането на изследванията – залагане на трансекти, работни площадки и места за поставяне на фотокапаните.

2. Събиране на данни за присъствието и разпространението на земноводните, влечугите, птиците и бозайниците на територията на Люлин планина.

3. Обработка, картиране, обобщаване и включване на получените данни в единна база данни за гръбначните животни на Люлин планина.

4. Извеждане на изводи за видовия състав на гръбначната фауна в планината и нейното разпространение.

5. Анализ на консервационния статус на наблюдаваните видове и извеждане на препоръки за установяване на специфичен режим на защита при необходимост.

**Постигнати най-важни резултати**

В рамките на проекта бяха регистрирани 6 вида земноводни и 6 вида влечуги, повечето от тях защитени от Закона за биологичното разнообразие и включени в Бернската конвенция. Най-често наблюдаваните видове бяха дъждовникът (*Salamandra salamandra*) и жълтокоремната бумка (*Bombina variegata*), а най-рядко срещан - късокракият гущер (*Ablepharus kitaibelii*).

От птиците бяха регистрирани 48 вида, като най-често срещани типични горските видове - голямото черноглаво коприварче (*Sylvia atricapilla*), обикновената чинка (*Fringilla coelebs)* и косът (*Turdus merula*). Важно е да се отбележи присъствието на поне 3 териториални двойки полубеловрати мухоловки (*Ficedula semitorquata*. В сравнително малките по площ ливадни местообитания беше установена брачна песен на ливаден дърдавец (*Crex crex*), категоризиран в България като “уязвим”.

Бяха установени 11 вида диви бозайници. Най-често регистрираните и широко разпространени видове в планината според настоящото изследване са сърната, лисицата и язовецът. За първи път в настоящото изследване бе установено присъствието на златка за планината. Най-близкият известен друг популационен сегмент (в ПП „Витоша”) се намира на 10 км. разстояние по права линия. Двете локации са разделени от магистрала (Струма) и европейски път клас B (E 871), което значително затруднява потенциалното разселване. Друго интересно наблюдение беше това на дива котка, която е също защитен вид. В същия район беше установено и присъствието на скитащи котки. Известно е, че това е предпоставка за възникване на хибридизация и нарушаване генетичната чистота на дивата котка. Един от фотокапаните бе поставен на надлеза за преминаване на животни на АМ „Люлин“ в близост до с. Мало Бучино. Там бе установено присъствието на лисица, сърна, язовец, заек и неопределен вид от р. *Martes* (най-вероятно белка), т.е. вероятно проходът поне отчасти изпълнява функциите си.